PREDKLADACIA SPRÁVA

Koncepcia financovania projektov podporovaných predvstupových fondov, štrukturálnych fondov a Kohézneho fondu na roky 2004 - 2006 sa predkladá na základe úlohy B.9. uznesenia vlády č. 458/2003.
Cieľom materiálu je poskytnúť prehľad o systémovom riešení financovania predvstupových fondov, štrukturálnych fondov a Kohézneho fondu v rokoch 2004, 2005 a 2006  z hľadiska  zabezpečenia vhodných mechanizmov a riešenia problémov, ktoré vznikli počas implementácie predvstupových fondov a prípravy na zavedenie štrukturálnych operácií. 
Materiál nadväzuje na schválené finančné rámce podľa záverov z Kodanského summitu z 13. decembra 2002 a na schválený predbežný návrh rozpočtu ES na rok 2004, ktorý obsahuje očakávané reálne čerpanie zo záväzkov schválených ES pre pristupujúce krajiny.
Prevažná časť materiálu sa venuje zabezpečeniu mechanizmov financovania štrukturálnych operácií, ktoré predstavujú najvýznamnejšie povstupové príjmy SR a ich využívanie bude mať najväčší vplyv na reálnu čistú finančnú pozíciu SR vo vzťahu k ES v rokoch 2004 – 2006. 
Materiál predstavuje východisko pre aktualizáciu základných dokumentov financovania štrukturálnych operácií, a to Koncepcie systému finančného riadenia Kohézneho fondu schváleného uznesením vlády SR č. 1029/2002 a  Koncepcie systému finančného riadenia štrukturálnych fondov  schváleného uznesením vlády SR č. 1030/2002, ktoré sa majú zabezpečiť do 30. septembra 2003.
Adekvátne zabezpečené financovanie projektov štrukturálnych operácií, vrátane vhodných finančných tokov, rozpočtových procedúr, predfinancovania a  inej alternatívnej formy pomoci pri realizácii projektov, vytvára rámcové predpoklady pre efektívne využívanie doplnkových prostriedkov pridelených na štrukturálne operácie.    
V nadväznosti na štrukturálne fondy sú súčasťou materiálu finančné rámce stanovené rozhodnutím vlády SR vo februári 2003. V súčasnosti sa finančné tabuľky programových dokumentov upravujú v nadväznosti na schémy štátnej pomoci a zásadne ich ovplyvní prehodnotenie rozdelenia finančných prostriedkov medzi jednotlivé fondy v rámci cieľa 1, ktoré bude prerokované vládou SR dňa 3. septembra 2003. V nadväznosti na rozhodnutie vlády riadiace orgány do 8. septembra 2003 upravia programové doplnky a predložia ich Ministerstvu financií SR tak, aby konečné finančné rámce programových dokumentov boli do 11. septembra 2003 zapracované do dodatku ku Koncepcii financovania projektov podporovaných z predvstupových fondov, štrukturálnych fondov a Kohézneho fondu na roky 2004-2006 a dodatku k návrhu štátneho rozpočtu na rok 2004. 
Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.